Hamarosan indul a negyedik szezon
Publikálva 2020. január 24. 10:06
Február 4-én fog elstartolni az Apex Legends következő szezonja. Ráadásul pont aznap lesz egy éve, hogy megjelent a játék, úgyhogy erre az alkalomra több dologgal is készül a fejlesztő Respawn Entertainment, mint ahogy az a honlapjukon közzétett bejegyzésből kiderült.
A legnagyobb újdonság a következő "legenda", vagyis játszható karakter lesz, akinek az a neve, hogy Forge. Róla még csak egy képet tettek közzé (alább megtaláljátok), illetve annyit írtak, hogy egy "magabiztos, mégis szerény" fazon, aki egy bazi nagy robotkarral csapja szét az ellenfeleit. A szezon az Assimilation elnevezést kapta, a hozzá érkező battle passban több mint 100 exkluzív felszerelés lesz, köztük skinek, töltőképernyők, Apex pakkok, zenei csomagok, és más egyebek. Új fegyverként megkapjuk a Sentinelt, egy mesterlövészpuskát, emellett pedig elstartolt a rangadó meccsek harmadik sorozata, melyet itt részleteztek.
A free-to-play Apex Legends (teszt) 2019. február 4-én jelent meg PC-re, Xbox One-ra és PlayStation 4-re. A Titanfall-játékokról ismert Respawn szinte a semmiből állt elő a battle royale shooterrel, de olyan nagyszerűen sikerült, hogy egyből az év egyik legsikeresebb multiplayer játéka lett belőle.